19. schôdza NR SR - 5.deň - A. dopoludnia
Dátum: 2024-09-18
Poslanec: Lackovič, Marek (PS)
Druh vystúpenia: Vystúpenie

84. Ďakujem veľmi pekne za slovo. Vážené panie poslankyne, vážení páni poslanci, situácia je naozaj vážna. Našim mestám, obciam aj krajom chýbajú desiatky až stovky miliónov eur. Nejde o peniaze na podujatia, zábavu či investície, ale o peniaze na základnú prevádzku. Vláda a vládna koalícia môže hádzať vinu na všetky strany či vlády, ktoré boli pred ňou, ale nezmyje tým vinu, ktorú má na vlastných rukách. Dámy a páni z vládnej koalície, vládnete už takmer jeden celý rok a ste preto plne zodpovední a zodpovedné za to, že samosprávy prežívajú krízu pre chýbajúce financie z dane z príjmu fyzických osôb. Všetci veľmi dobre vieme, že 120 miliónov, o ktoré samosprávy prosia už niekoľko týždňov a ktoré my v Progresívnom Slovensku žiadame od vlády v uznesení, ktoré dnes predkladáme, sú naprosté minimum, ktoré mestá a obce potrebujú na svoju úplne základnú prevádzku. Všetci, ktorí sme v samospráve pracovali, ja z pozície bývalého starostu, vieme, že ak by sme naozaj chceli dofinancovať všetky potreby našich miest a obcí, hovorili by sme o stovkách miliónov eur, ktoré práve, ktoré nevyhnutne samosprávy potrebujú. Spomínaných 120 mil. eur, o ktoré práve teraz žiada vládu ZMOS, Únia miest Slovenska a SK8, sú len peniaze, ktoré samosprávam chýbajú za prvých sedem mesiacov roka 2024. A s tými by sa dostali len na úroveň príjmov predchádzajúceho roka 2023. V nich nezohľadňujú ani infláciu, ani nárast cien stavebných materiálov, nič. Samosprávy majú plné právo žiadať v tomto roku aspoň také isté príjmy, aké dostali minulý rok. A to obzvlášť preto, že k nižším príjmom v roku 2024 sa nedostali vlastným pričinením, ale konaním politikov na centrálnej úrovni. Dnes už nie je podstatné, ktorých politikov a prečo. Dnes tu vládne SMER, HLAS a SNS už rok a je preto absolútne legitímne, že požiadavky samospráv smerujú dnes prostredníctvom PS, ktoré za naše regióny vytrvalo bojuje, na tieto vládne strany. Je vašou povinnosťou zabezpečovať riadny chod štátu vrátane kvality života ľudí v každom kúte Slovenska. Nevyhovárajte sa na predchádzajúce vlády, ale robte to, k čomu ste získali dôveru občanov. Situácia je totiž mimoriadne kritická a samosprávy potrebujú akútne riešenie, akútnu prvú pomoc na prežitie, aby vedeli poskytovať svoje základné služby. Ako inak, než mimoriadne kritická, sa dá pomenovať situácia, keď sa starostka obce Povina v septembri ´24 postaví pred kamery pred pár dňami a povie, že v obci od polnoci do štvrtej hodiny rannej nemajú zapnuté verejné osvetlenie, pretože naň nemajú peniaze. Ako inak sa dá pomenovať stav, keď tá istá starostka povie, že ho v najbližších dňoch pravdepodobne vypne nastálo. Ako sa dá pomenovať stav, keď mesto Sliač musí v septembri ´24, opäť len pred pár dňami, žiadať dodávateľov o predĺženie splatnosti faktúr, pretože v opačnom prípade by nemali na konci mesiaca peniaze na mzdy svojich zamestnancov. Čo hrozí rodičom a žiakom súkromných a cirkevných škôl v Prešove, keď im uprostred roka povedia, že mesto im nedokáže posielať rovnaké peniaze, ako posielalo doteraz. Ako bezpečne sa majú cítiť obyvatelia Liptovského Hrádku, keď z 12 policajtov mestskej polície ich už majú len štyroch, a to ešte hovoríme o relatívne veľkej samospráve, ktorá finančné zdroje hľadá o niečo ľahšie, pretože má z čoho šetriť. V menších obciach, ako je Nižný Hrušov, nevedia nájsť ani 40-tisíc na zaplatenie projektantov k investíciám v obci a hrozí, že v budúcom roku neprebehnú žiadne rekonštrukcie či iné investičné projekty. V obci, ktoré majú existenčné problémy, sú na Slovensku stovky a vláda ani po opakovaných apeloch zo strany zástupcov ZMOS, Únie miest, či združenia samosprávnych krajov SK8 nevie, alebo nechce nájsť riešenie, ktoré by zmenilo, alebo zjemnilo tento alarmujúci stav. Minister financií len pred pár dňami ironicky rozdal vybraným mestám a obciam almužnu a ešte sa neštítil pochváliť pred médiami, ako vrúcne pomáha. O tom si tiež budeme špeciálne hovoriť. Prepáčte, ale parazitovať na zlej situácii v samosprávach tým, že namiesto systematickej pomoci rozdáme zopár obciam po pár tisícoch eur, dokáže naozaj len niekto so silným žalúdkom. Aby toho nebolo málo, tak ešte aj tí starostovia, ktorí dostali peniaze, museli mať opäť raz, bohužiaľ, to správne stranícke tričko. Je to neuveriteľné, ale zjavne si pán minister Kamenický vôbec neuvedomuje, že tým ponižuje aj svojich vlastných starostov a starostky. Aj pre nich musíme byť, samozrejme, nedôstojné, aby ich obce museli čakať na pár tisíc eur a ešte ich vopred predjednávať, ako povedal pán starosta obce Babinec, ktorého sme v júli osobne navštívili, hoci ide o peniaze na úplne samozrejmosti, ako sú detské preliezky, či opravy havarijných stavov kotlov v materských školách a podobne. Naše uznesenie preto nehovorí nič viac a nič menej, len to, aby minister financií a vláda ako taká, našli urgentné riešenie vzniknutej situácie a doplatili samosprávam to, čo im právom patrí. Keď sme náš návrh uznesenia s kolegyňou Janou Hanuliakovou prezentovali na výbore pre verejnú správu a regionálny rozvoj, padlo zo strany poslanca vládnej koalície vyjadrenie, že by sme mali povedať, odkiaľ tie peniaze pre samosprávy má vláda vziať. Veď v prvom rade poviem, že uznesenie, ktoré predkladáme, je takmer identické ako to vaše, ktoré ste predkladali minulý rok, keď ste boli v opozícii. Vtedy Robert Fico zvolával mimoriadnu schôdzu, aby predložil uznesenie na dofinancovanie samospráv. A čuduj sa svete, on vtedy nenavrhoval konkrétne opatrenia, ktorými mala vtedajšia vláda Ľudovíta Ódora tieto peniaze pre samosprávy nájsť. Vtedy, keď ste boli v opozícii, (rečník si odkašľal) pardon, ste podľa mňa veľmi správne hovorili o tom, že financie má nájsť vláda, pretože práve vláda je zodpovedná za to, akým spôsobom je zostavený rozpočet a aké opatrenia treba vykonať na jeho napĺňanie. Vtedy vám bolo úplne jedno, že išlo o úradnícku vládu, ktorá nemala ani len väčšinu v parlamente a nemohla prijímať opatrenia na dofinancovanie samospráv. Ale dnes, keď máte pohodlnú väčšinu v parlamente a obsadené všetky rezorty, sa obraciate na opozíciu s tým, aby hľadala peniaze pre samosprávy. To je naozaj irónia. A poviem to ešte inak a budem končiť. Doslova rozhadzujete peniaze na nové ministerstvo Andreja Danka v sume takmer 300 miliónov eur a potom, keď chýbajú peniaze mestám a obciam, ukazujete prstom na iných, aby hľadali 120 miliónov pre samosprávy, pre naše regióny, pre naše mestá a obce. To už nie je ani irónia, ale to je naozaj drzosť. Takže vážené kolegyne, kolegovia z vládnej koalície, ak nemáte peniaze pre samosprávy, tak prosím, nezakladajte nové ministerstvá, nezvyšujte si platy cez paušálne náhrady, neorganizujte pompézne prehliadky, kde za rany bičom platíte tisíce eur, pretože štát tu má byť v prvom rade pre všetkých ľudí na Slovensku, ktorí žijú v našich regiónoch, v našich mestách, obciach a nie pre vás, pre vašich ľudí, pre Andreja Danka. Samosprávam tie peniaze patria a je na vás, aby ste ich našli. Verím, že za naše uznesenie zahlasujú všetci, ktorým záleží na živote ľudí v obciach a mestách na Slovensku. Ďakujem veľmi pekne za pozornosť.